Navorsing: Akademici, privaat sektor byeen | Netwerk24
Navorsing: Akademici, privaat sektor byeen
Deur Landbou-redaksie 25 Oktober 2019 05:30
Omri van Zyl, uitvoerende direkteur van Agri SA. Foto: LISA HNATOWICZ
Meer as 70 hoëvlakverteenwoordigers van byna 60 bedrywe, ondernemings en verenigings binne die landbousektor het verlede maand op Stellenbosch saamgetrek om te besin oor hoe toekomstige landbounavorsing aan en verwante vennootskappe met die Universiteit Stellenbosch (US) en die Suid-Afrikaanse akademie in die breë moet lyk.
Die voldagsessie is deur die US se fakulteit agriwetenskappe in samewerking met Agri SA aangebied. Bedryfsleiers het die geleentheid gehad om aanbiedings te maak oor hul onderskeie sektore, die strategie waarvolgens hulle navorsing aanpak en uit te lig watter ontwikkelende probleme hulle graag wou hê kundiges moes aanpak, lui 'n verklaring wat ná die afloop uitgereik is.
Die veevoer-, wyn- en bosboubedryf, vleis- en graan­produsente, sowel as die sagtevrugtebedryf is onder meer op die dag verteenwoordig. Die sektor vir diereproduksie is deur leiers in die produksie van grootvee, kleinvee, vark, melk, wol en wild verteenwoordig.
Paneellede is ook gevra om verslag te doen oor hoe hulle tans vennootskappe en navorsing binne hul onderskeie bedrywe, organisasies, onder­nemings of dienssektore hanteer, en veral ook wat hul verhouding met die US betref.
Sluimerende en ontluikende kwessies soos die klimaats­krisis, 'n groter steun op tegnologie en maniere om steeds winsgewend te wees te midde van omgewingsprobleme soos droogtes en die uitbreking van siektes en plae is uitgewys.
Verskeie sprekers het universiteite uitgedaag om studente te lewer wat buite die konteks van 'n handboek probleme kan oorweeg, hul kennis kan toepas en oopkop is oor nuwe idees.
'n Behoefte is ook uitgespreek vir kortkursusse waardeur mense in die bedryf opgeskerp kan bly oor die jongste tendense.
"Ek weet ons stel onsself oop vir kritiek deur die aanbied van so 'n dag van introspeksie. Dis egter vir my belangriker om te weet wat die US beter, anders en meer vernuwend kan doen om die landbou­bedryf in die breë te bevorder. Daarom wou ons die stemme en menings van belangrike rolspelers in die bedryf hoor," het prof. Danie Brink, dekaan van die fakulteit, ná die tyd gesê.
Omri van Zyl, uitvoerende direkteur van Agri SA, het die dag as 'n eerste beskryf vir akademici en die privaat sektor om bymekaar te kom om oor navorsing en ontwikkeling sowel as oor die gapings te praat.